‘સ્ટોરી ઓફ માય સંસ્કૃત’માં લેખિકા સતત પૂછ્યા કરે છે કે શું અમુક જ્ઞાન, અમુક પદ કે અમુક સ્થાન મેળવવા માટે મનુષ્યે કોઈ નિશ્ચિત જાતિમાં જન્મવું અનિવાર્ય છે? બાળક ધ્રુવની પૌરાણિક કથામાં તેની વિમાતા સુરુચિએ રાજકુમારને કહેલ કડવા વેણ, ‘પિતા મહારાજા ઉત્તમપાદના ખોળામાં બેસવું હોય તો રાજકુમાર ધ્રુવે માનીતી રાણી સુરુચિના ખોળે જન્મ લેવો પડે.’ અણમાનીતી રાણી સુનીતિના પુત્રને મહારાજાનો ખોળો ન મળે. શું આવું જ માર્જીનલ લોકો તથા દલિતો સાથે નથી બની રહ્યું ?